Diari Oficial de la Generalitat Valenciana


Sumari del DOGV 9543, del 28-02-2023 (2023/1708)

RESOLUCIÓ de 14 de febrer de 2023, de la directora general de Modernització i Relacions amb l'Administració de Justícia, per la qual es resol inscriure la modificació dels estatuts del Col·legi Oficial d'Educadores i Educadors Socials de la Comunitat Valenciana en el Registre de col·legis professionals i de consells valencians de col·legis professionals.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9543

Data del DOGV
:   28-02-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/1708


Data del document
:   14-02-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * anunci públic

RESOLUCIÓ de 14 de febrer de 2023, de la directora general de Modernització i Relacions amb l'Administració de Justícia, per la qual es resol inscriure la modificació dels estatuts del Col·legi Oficial d'Educadores i Educadors Socials de la Comunitat Valenciana en el Registre de col·legis professionals i de consells valencians de col·legis professionals. [2023/1708]  
  
Vist l'expedient de sol·licitud de modificació estatutària instruït a instàncies del Col·legi Oficial d'Educadores i Educadors Socials de la Comunitat Valenciana, amb el número 98 de la Secció Primera del Registre de col·legis professionals i de consells valencians de col·legis professionals, en el qual se sol·licita la inscripció de la modificació parcial dels vigents estatuts, que afecta els articles 1, 3, 4, 8, 9, 16, 19, 23, 27, 28, 30 a 32, 35 a 38, 44, 45, 50, 51 i 89, atesos els següents  
  
  
Fets  
Primer. En data 13 d'abril de 2022, el Col·legi va presentar la sol·licitud d'inscripció de la modificació parcial dels estatuts de la corporació professional en el Registre de col·legis professionals i de consells valencians de col·legis professionals, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. Els actuals estatuts del Col·legi van ser inscrits el 27 de setembre de 2019 en el Registre de col·legis professionals i de consells valencians de col·legis professionals, segons la Resolució de 4 de setembre de 2019, de la directora general de Modernització i Relacions amb l'Administració de Justícia (DOGV 8638, 19.09.2019), i modificats posteriorment per la Resolució de 2 de desembre de 2020, de la directora general de Modernització i Relacions amb l'Administració de Justícia, de la Conselleria de Justícia, Interior i Administració Pública (DOGV 8972, 10.12.2020).  
Tercer. Mitjançant ofici de 19 d'octubre de 2022, el Servei de Col·legis Professionals i Registre d'Unions de Fet de la Comunitat Valenciana va sol·licitar al Col·legi que es completara la documentació presentada i s'esmenaren les observacions realitzades al contingut d'alguns articles objecte de la modificació.  
Quart. En data 15 de desembre de 2022, el Col·legi va completar la documentació requerida i es van esmenar les observacions realitzades al contingut dels articles del projecte de modificació.  
Cinqué. La modificació parcial dels estatuts del Col·legi va ser aprovada per l'Assemblea General ordinària, en sessió celebrada l'11 de març de 2022, conforme al que es disposa en els articles 33, apartat 3 i, 34, apartat 1, dels vigents estatuts, segons consta en el certificat emés el 15 de desembre de 2022 pel secretari del Col·legi amb el vistiplau de la presidenta.  
Sisé. La modificació estatutària la inscripció de la qual se sol·licita es refereix als següents articles: 1, 3, 4, 8, 9 (es modifica l'apartat i i s'addiciona un nou apartat w, 16 (apartats 1 i 4), 19.b), 23, 27 (apartat 1), 28 (apartat 4), 30 (apartats m, n i o), 31, 32 (apartat 1), 35 (apartats 2, 3 i 8), 36 (apartats n, o, p i q), 37 (apartat 1), 38 (s'afig l'apartat j, 44 (apartat 2), 45 (apartat 1), 50 (apartat 1), 51 (apartat 1) i 89.3 e). Els articles modificats queden redactats del següent tenor:  
  
  
«Article 1. Naturalesa  
El Col·legi Oficial d'Educadores i Educadors Socials de la Comunitat Valenciana (COEESCV) és una corporació de dret públic sense ànim de lucre, amb personalitat jurídica pròpia i amb plena capacitat d'obrar per al compliment dels seus fins.  
  
Article 3. Relacions amb la Generalitat  
3.1. El COEESCV, en tot el que fa referència als aspectes institucionals i corporatius considerats en el Decret 4/2002, de 8 de gener, de desplegament de la Llei 6/1997, es relacionarà amb la Conselleria de Justícia, Interior i Administració Pública del Consell, o aquella que tinga atribuïdes les competències en matèria de col·legis professionals.  
3.2. En tot el que respecta als continguts de la professió es relacionarà amb les conselleries de la Generalitat la competència de les quals tinga relació amb la professió de l'educació social.  
  
Article 4. Relació amb les administracions públiques i altres organismes professionals públics i privats  
4.1. El COEESCV, com a col·legi d'educadores i educadors socials únic en l'àmbit de la Comunitat Valenciana, podrà establir convenis o acords de reciprocitat i cooperació amb altres col·legis o associacions professionals.  
4.2. El COEESCV podrà establir amb els organismes professionals estrangers i internacionals les relacions que, en el marc de la legislació vigent, considere convenients en cada moment.  
4.3. El COEECV podrà igualment establir els convenis i acords de col·laboració que estime convenients amb qualsevol entitat o institució de caràcter públic o privat.  
4.4. Quan siga necessari, dins dels corresponents marcs competencials, el COEESCV es podrà relacionar també amb l'Administració de l'Estat i els organismes supraestatals; així com amb universitats i organitzacions sindicals i patronals.  
  
Article 8. Finalitats essencials  
Son finalitats essencials del Col·legi:  
a) Representar i defensar l'Educació Social com a professió en l'àmbit autonòmic.  
b) L'ordenació de la professió en qualsevol de les seues formes i modalitats, dins del marc legal corresponent, i en l'àmbit de la seua competència, en benefici dels interessos de les persones destinatàries dels serveis dels seus col·legiats i col·legiades.  
c) Vigilar l'exercici de la professió, facilitant el coneixement i compliment de tot tipus de disposicions legals que l'afecten.  
d) Fer complir l'ètica professional i les normes deontològiques que li són específicament pròpies, així com vetlar per l'adequat nivell de qualitat de les prestacions professionals del col·lectiu col·legial; per a això es promourà la formació i perfeccionament d'aquest.  
e) La defensa dels interessos professionals de les col·legiades i col·legiats i la representació exclusiva de l'exercici de la professió.  
f) Promoure el reconeixement social i professional de l'Educació Social.  
  
Article 9. Funcions  
Per al compliment de les seues finalitats, el Col·legi exercirà les funcions següents:  
(..)  
i) Ordenar en l'àmbit de la seua competència l'activitat professional del col·lectiu col·legial, vetlant per l'ètica, deontologia i dignitat professional.  
(...)  
w) Contribuir a la protecció dels drets de les persones consumidores, destinatàries dels serveis prestats per les persones col·legiades.  
  
  
Article 16. Classes de col·legiats/ades  
1. Col·legiats i col·legiades d'honor: el títol de col·legiat/ada d'honor serà atorgat, a proposta de la Junta de Govern del Col·legi, per l'Assemblea General de Col·legiats/ades, en sessió ordinària o extraordinària i per acord adoptat per majoria absoluta, a les persones que presten o hagen prestat serveis destacats a aquest col·legi o al Consell General de Col·legis i, especialment, a la professió, pertanguen o no a aquesta. Els col·legiats i les col·legiades d'honor tindran els mateixos drets i obligacions que la resta de col·legiats i col·legiades sempre que disposen de la formació o habilitació oportuna; tindran la consideració d'Amics/Amigues del Col·legi si no la tenen.  
(...)  
4. En el moment que la Junta de Govern cree la figura d'Amic/ Amiga del Col·legi podran tindre aquesta consideració les persones que, tot i no complir els requisits de col·legiació mostren interés legítim per l'Educació Social.  
Les quotes, serveis i reglamentació de cadascuna d'aquestes classes es determinaran reglamentàriament per la Junta de Govern.  
  
  
Article 19. Drets del col·legiat o de la col·legiada  
Són els seus drets:  
(…)  
b) Exercir la professió d'educadora i educador social dins del marc jurídic, deontològic i estatutari.  
(…)  
  
Article 23. Bases de l'exercici professional  
L'exercici de la professió es basa en el criteri professional independent i l'adequada atenció al col·lectiu, comunitat i/o persona beneficiària de la seua intervenció. L'educador o l'educadora social té el deure i el dret de guardar el secret professional.  
  
Article 27. Emissió d'informes  
27.1. S'entén per informe el document escrit per un col·legiat o col·legiada en Educació Social que faça patent la seua competència professional sobre una realitat específica. El/la professional d'Educació Social col·legiat/ada disposa de la competència i l'autoritat per a responsabilitzar-se de diagnòstics, dictàmens o altres informes. Hauran de ser signats pel o per la professional, qui farà constar el seu número de col·legiat/ada i es responsabilitzarà del contingut i l'oportunitat d'aquest.  
  
(...)  
  
Article 28. Òrgans de govern  
(…)  
28.4. Els col·legiats/ades que no estiguen al dia de les obligacions col·legials i els Amics/Amigues del Col·legi podran acudir a les assemblees amb veu, però sense vot.  
  
Article 30. Assemblees ordinàries  
(…)  
m) Ratificar la quantia de les quotes, pagaments, taxes dels serveis col·legials.  
n) Ratificar les línies estratègiques, a desenvolupar dins d'un o diversos mandats, amb la finalitat de portar a terme les finalitats essencials d'aquests estatuts.  
o) Aquells assumptes que li sotmeta a deliberació la Junta de Govern.  
  
Article 31. Assemblees extraordinàries  
1. L'Assemblea General es reunirà amb caràcter extraordinari quan així ho acorde la Junta de Govern, o quan així ho sol·licite un nombre de col·legiats/ades que representen, almenys, el quinze per cent del total de col·legiats i col·legiades exercents.  
L'Assemblea General extraordinària podrà tractar qualsevol assumpte atribuït a la competència de l'Assemblea General i especialment els següents:  
1) L'aprovació o censura de la gestió de la Junta de Govern o de qualsevol dels seus components.  
2) Aprovar la fusió, absorció, segregació i dissolució del Col·legi, sense perjudici de les competències de la Generalitat.  
2. Si l'Assemblea General extraordinària tinguera per objecte la censura de la Junta de Govern o de qualsevol dels seus components, la petició haurà de ser subscrita almenys pel 10 per cent dels col·legiats i col·legiades exercents, que s'hagen incorporat almenys amb un any d'antelació, expressant amb claredat les raons en què es funde.  
L'Assemblea haurà de celebrar-se en el termini de 60 dies hàbils comptats des de la presentació de la sol·licitud. Només per resolució motivada i en el cas que la proposició siga aliena als fins atribuïts a la corporació podrà denegar-se la celebració de l'Assemblea extraordinària, sense perjudici dels recursos que pogueren correspondre a les persones peticionàries.  
L'aprovació de la moció de censura requerirà un quòrum d'assistència mínim del 25 % del cens de persones col·legiades, i perquè prospere s'exigirà el vot favorable de les dues terceres parts dels vots vàlids emesos.  
3. Els acords sobre la fusió, absorció, segregació i dissolució del Col·legi requeriran, a més de l'aprovació per l'Assemblea General, decret del Govern Valencià o llei de la Generalitat, segons els casos, conforme al que es preveu en els articles 8 de la Llei 6/1997, de 4 de desembre, i 13 del Decret 4/2002, de 8 de gener, pel qual s'aprova el Reglament de desplegament de la Llei de col·legis professionals de la Comunitat Valenciana.  
L'aprovació de l'acord de fusió, absorció, segregació i dissolució del Col·legi requerirà, igualment, un quòrum d'assistència com a mínim del 25 % del cens de les persones col·legiades i perquè prospere s'exigirà el vot favorable de les dues terceres parts dels vots vàlids emesos.  
  
  
Article 32. Convocatòria de l'Assemblea General  
32.1. Les convocatòries de les assemblees generals, que seran fetes amb una antelació mínima de quinze dies en el cas de les ordinàries i de huit en el de les extraordinàries, corresponen a la persona que ostenta la presidència. La convocatòria podrà fer-se a través de les publicacions periòdiques del COEESCV (carta, correu electrònic o publicació en la web del Col·legi) i s'hi indicarà el corresponent ordre del dia, data, hora i lloc que serà fixat per la Junta de Govern. La documentació que siga motiu d'aprovació o ratificació serà fixada per la Junta de Govern i es donarà accés als col·legiats i col·legiades com a mínim amb una setmana d'antelació, a través de publicació del COEESCV (en butlletí individual i/o en la part privada de la web del Col·legi).  
  
(...)  
  
Article 35. Composició de la Junta de Govern  
(…)  
35.2. Les persones que componguen la Junta de Govern seran elegides per elecció lliure, directa i secreta, per un mandat de quatre anys.  
  
35.3. Per al compliment de les seues funcions la Junta de Govern es reunirà, com a mínim, deu vegades a l'any.  
(…)  
35.8. La Junta de Govern podrà proposar i aprovar la reposició de les vacants que es produïsquen dins d'aquesta, fins a un màxim del 50 % dels seus components màxims, en el període de vigència del seu mandat.  
  
Article 36. Funcions i atribucions de la Junta de Govern  
(…)  
n) Plantejar les línies estratègiques, a desenvolupar dins d'un o diversos mandats, amb la finalitat de portar a terme les finalitats essencials d'aquests estatuts.  
o) Responsabilitzar-se de la política del personal laboral del COEESCV així com les seues funcions i supervisió.  
p) Aprovar la quantia de les quotes, pagaments, taxes dels serveis col·legials.  
q) Totes aquelles altres funcions que no siguen expressament assignades a l'Assemblea General i tinguen relació amb l'activitat i el funcionament col·legial.  
  
Article 37. Comissió permanent  
37.1. La Junta de Govern podrà actuar en comissió permanent, la qual estarà constituïda per les persones amb responsabilitats de presidència, tresoreria, secretaria i les diverses vicepresidències. La comissió permanent executarà, amb el nivell de dedicació que requerisca cada funció, les decisions preses per la Junta de Govern i assumirà les funcions que li delegue la Junta de Govern.  
(...)  
  
Article 38. Atribucions del president o de la presidenta  
Són les seues atribucions:  
(…)  
j) Assignar als membres de la Junta de Govern funcions que no estiguen encomanades a altres òrgans per aquests estatuts.  
  
Article 44. Condicions generals  
(…)  
44.2. Totes les persones col·legiades, que estiguen al corrent dels pagaments amb el COEESCV, amb un mínim d'un any de col·legiació, tenen dret a actuar com a electors i electores en la designació de les persones membres de la Junta de Govern, i a ser elegibles.  
  
  
Article 45. Convocatòria d'eleccions  
45.1. Cada quatre anys la Junta de Govern convocarà eleccions ordinàries per a la renovació dels càrrecs de la Junta de Govern, sense perjudici del que disposa l'article 35.7. i 35.8.  
(…)  
  
Article 50. Recompte i acta de les votacions  
50.1. Una vegada acabada la votació, la mesa comprovarà que els vots emesos per un sistema diferent del vot presencial corresponen a col·legiats o col·legiades que no l'han exercit presencialment en la mesa electoral. A continuació, es farà l'escrutini de tots els vots emesos, el qual serà públic. La votació presencial o emesa per un sistema diferent finalitzarà el mateix dia.  
(…)  
  
Article 51. Sistema d'escrutini i proclamació de la candidatura guanyadora  
51.1. S'assignarà un vot, per papereta vàlida introduïda en l'urna, a cada candidatura o per votació emesa en forma a través de la plataforma telemàtica habilitada per a la votació.  
(...)  
  
Article 89. Finestreta única  
(…)  
89.3.e) El contingut del codi deontològic.  
(…) »  
  
Fonaments de dret  
Primer. Revisada la sol·licitud de la modificació dels estatuts del Col·legi Oficial d'Educadores i Educadors Socials de la Comunitat Valenciana, aquests contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
Segon. La modificació estatutària ha sigut aprovada amb els requisits i formalitats previstos en l'esmentat article i en els mateixos estatuts del Col·legi.  
Tercer. Aquesta direcció general és competent per a tramitar i resoldre el present expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desplegament de la Llei 6/1997, de 4 de desembre, de consells i col·legis professionals de la Comunitat Valenciana; i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i en l'article 9.2.f del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública.  
Per tot l'anterior, vist l'article 36 de la Constitució i l'article 49.1.22a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de consells i col·legis professionals de la Comunitat Valenciana; així com els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i altres disposicions complementàries de pertinent aplicació, resolc:  
  
Primer  
Inscriure la modificació dels estatuts del Col·legi Oficial d'Educadores i Educadors Socials de la Comunitat Valenciana, que consisteix en la modificació dels articles 1, 3, 4, 8, 9, 16, 19, 23, 27, 28, 30 a 32, 35 a 38, 44, 45, 50, 51 i 89 dels vigents estatuts, en el Registre de col·legis professionals i de consells valencians de col·legis professionals.  
  
  
Segon  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la seua notificació, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 14 de febrer de 2023.- La directora general de Modernització i Relacions amb l'Administració de Justícia: Àngels Bixquert Sanz.